REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/81-18

18. april 2018. godine

B e o g r a d

ZAPISNIK

SA 45. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 18. APRILA 2018. GODINE

Sednica je počela u 11,00 časova.

 Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Veroljub Matić, Marko Zeljug, Nemanja Šarović, Goran Ćirić, Momo Čolaković, Petar Petrović, Nenad Konstantinović i Branimir Jovanović.

Sednici su prisustvovali i zamenici članova Odbora: Stefana Miladinović, zamenik Đorđa Milićevića, Milorad Mirčić, zamenik Vojislava Šešelja i mr Aleksandra Jerkov.

Sednici je prisustvovao i narodni poslanik Balša Božović.

Sednici nisu prisustvovali članovi Odbora: Aleksandar Marković, Darko Laketić, Katarina Rakić, Dušica Stojković, Đorđe Milićević, Vojislav Šešelj, Branka Stamenković i Nenad Čanak.

 Na predlog predsednika, Odbor je većinom glasova utvrdio sledeći

D n e v n i r e d:

1. Razmatranje Odluke Republičke izborne komisije 02 Broj: 013-27/18 od 17. aprila 2018. godine, o dodeli mandata narodnog poslanika radi popune upražnjenih poslaničkih mesta u Narodnoj skupštini (03 Broj: 013-980/18).

**Prva tačka dnevnog reda**: Razmatranje Odluke Republičke izborne komisije 02 Broj: 013-27/18 od 17. aprila 2018. godine, o dodeli mandata narodnog poslanika radi popune upražnjenih poslaničkih mesta u Narodnoj skupštini

Predsednik Odbora je upoznao članove i zamenike članova Odbora sa sadržinom Odluke Republičke izborne komisije o dodeli mandata narodnog poslanika radi popune upražnjenih poslaničkih mesta u Narodnoj skupštini i uverenja o izboru narodnih poslanika Nade Kostić, izabrane sa Izborne liste DOSTA JE BILO – SAŠA RADULOVIĆ i Zorana Despotovića, izabranog sa Izborne liste Dr VOJISLAV ŠEŠELj - SRPSKA RADIKALNA STRANKA.

U diskusiji su učestvovali: Goran Ćirić, Milorad Mirčić, Nenad Konstantinović, Nemanja Šarović i dr Aleksandar Martinović.

Goran Ćirić je istakao da je imao predlog za dopunu dnevnog reda sednice, sa zahtevom da se utvrdi odgovornost predsedavajućeg koji na Trećoj sednici Prvog redovnog zasedanja Narodne skupštine Republike Srbije u 2018. godini, održanoj 17. aprila, nije reagovao kada je narodna poslanica Aleksandra Jerkov bila izložena pritisku i fizičkim pretnjama od strane kolega u sali. Takođe je istakao zahtev da se na osnovu snimaka kamera koje se nalaze u sali, utvrdi ko je imenovanoj ostavio preteću poruku u sali i u skladu sa tim preduzmu odgovarajuće mere sankcije.

Milorad Mirčić je naveo da se ne protivi vođenju rasprave o temi koju je predložio Goran Ćirić, ali je podsetio da je dnevni red sednice već utvrđen.

Nenad Konstantinović se složio sa iznetim, ali je ujedno istakao da Goran Ćirić nije bio registrovan u sistemu e parlamenta, te da svoj predlog nije mogao da dȃ pre utvrđivanja dnevnog reda iz tehničkih razloga. Predložio je da se na osnovu snimaka kamera u sali Narodne skupštine, o ovom događaju raspravi na posebnoj sednici Odbora.

Nemanja Šarović je istakao da se vođenjem ovakve rasprave zloupotrebljava tačka dnevnog reda.

 Predsednik Odbora je podsetio da je nadležnost Odbora utvrđena članom 65. Poslovnika Narodne skupštine, te da svi zahtevi moraju biti u skladu sa navedenim članom, kao i da se utvrđeni dnevni red sednice ne može zloupotrebljavati.

Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

Odbor je konstatovao da su prestankom mandata narodnim poslanicima Milošu Boškoviću, izabranom sa Izborne liste DOSTA JE BILO – SAŠA RADULOVIĆ i Zoranu Krasiću, izabranom sa Izborne liste Dr VOJISLAV ŠEŠELj - SRPSKA RADIKALNA STRANKA, ostala upražnjena poslanička mesta u Narodnoj skupštini, u skladu sa odredbom člana 88. Zakona o izboru narodnih poslanika.

Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i uverenja o izboru narodnih poslanika Nade Kostić, izabrane sa Izborne liste DOSTA JE BILO – SAŠA RADULOVIĆ i Zorana Despotovića, izabranog sa Izborne liste Dr VOJISLAV ŠEŠELj - SRPSKA RADIKALNA STRANKA i utvrdio da su podaci o izboru narodnih poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanim narodnim poslanicima.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranim narodnim poslanicima Nadi Kostić i Zoranu Despotoviću.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

Sednica je završena u 11,20 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović